|  |  |
| --- | --- |
|  | Eelnõu seisuga 29.09.2017 |
| **Programmi nimi** | **Tööturuprogramm (TT01)** |
| Programmi eesmärk | Tööjõu nõudluse ja pakkumise vastavus tagab tööhõive kõrge taseme ning kvaliteetsed töötingimused toetavad pikaajalist tööelus osalemist |
| **Elluviimise periood** | **2018–2021** |
| Peavastutaja | Sotsiaalministeerium (SoM) |
| Kaasvastutajad | Tööinspektsioon (TI), Riikliku Lepitaja Kantselei, Sotsiaalkindlustusamet (SKA), Astangu Kutserehabilitatsiooni Keskus (Astangu KRK), Tervise ja Heaolu Infosüsteemide Keskus (TEHIK) |
| Tulemusvaldkond | Tööturg (TT) |
| Tulemusvaldkonna eesmärk | Tööhõive kõrge tase ning pikk ja kvaliteetne tööelu |
| Valdkonna arengukava | Heaolu arengukava 2016–2023 (HEA)[[1]](#footnote-1) |

# **Sissejuhatus**

Tööturuprogramm on üks sotsiaalkaitse ja tööhõive tulemusvaldkondi ühendava heaolu arengukava 2016–2023 elluviimise ja eesmärkide saavutamisega seotud programmidest, mis toetab otseselt arengukava esimese alaeesmärgi saavutamist.

Eesti on vananeva ja väheneva rahvaarvuga riik, kus samal ajal on pikenenud inimeste eluiga ja inimesed elavad kauem tervena. Need trendid tõstatavad küsimused – kuidas rahuldada majanduse ja tööturu vajadusi ning tagada ühtlasi inimeste heaolu kasv ja sotsiaalkaitsesüsteemi jätkusuutlikkus. Rahvastiku vähenemine ja vananemine mõjutab tööhõive ja sotsiaalkaitse valdkondi peamiselt kolmel viisi:

Esiteks jää tööturul vähemaks töökäsi, mis tähendab, et rohkem tuleb pöörata tähelepanu teguritele, mis aitavad kindlustada olemasoleva tööjõu osalemise tööturul, sealhulgas selle vastavuse tööturu vajadustele.

Teiseks tekitab rahvastiku vähenemine ja vananemine surve Sotsiaalkindlustussüsteemi finantsilisele jätkusuutlikkusele, sest tööealise elanikkond väheneb oluliselt võrreldes pensioniealistega. Kui 2014. aastal oli ühe pensioniealise inimese kohta ligi neli tööealist elanikku, siis näiteks 2040. aastaks on see suhe prognoosi kohaselt vähenenud kaheni. Pärast 2026. aastat, mil praeguse seisuga pole edasist pensioniea tõusu ette nähtud, suureneb pensionäride arv kiiresti. See tähendab tugevat survet pensionikindlustuse eelarvele ja pensioni suurusele.

Kolmandaks toob rahvastiku vananemine kaasa hoolduskoormuse ja kõrvalabi vajaduse kasvu, mistõttu on järjest rohkem vaja pakkuda inimestele toetavaid sotsiaalteenuseid.

Just nendele väljakutsetele keskenduvadki heaolu arengukavaga seotud programmid. Käesolev programm tegeleb inimeste tööelus osalemise toetamisele.

Tööturuprogrammi seos heaolu arengukava 2016–2023 programmidega:

* **Sotsiaalkindlustuse programm** käsitleb ühisosana kindlustushüvitiste miinimumsuuruseid ning vajadust viia sissetulekuta või väikese sissetulekuga isikutele makstavad toetused (töötutoetus, toimetulekutoetus, pensionäritoetus, vajaduspõhine peretoetus jne) ühtsetele alustele.
* **Hoolekande programmis** käsitletavad sotsiaalteenused on vajalikud uue töövõime toetamise süsteemi rakendamiseks, kuna võimaldavad inimestel vaatamata puudele või hoolduskoormusele igapäevaeluga toime tulla ning tööturul osaleda.
* **Soolise võrdõiguslikkuse programm** keskendub muu hulgas soolise segregatsiooni vähendamisele tööturul ning naiste ja meeste majandusliku sõltumatuse toetamisele, sh soolise palgalõhe vähendamisele, mis seeläbi seondub tööelu kvaliteedi tagamise ja üldiselt inimeste tööelus osalemise toetamisega.

Tööturuprogrammi seos teiste arengukavadega:

* **Laste ja perede arengukava 2012–2020** käsitleb vanemahüvitise maksmise korda ja lapsehoidu, mis on otseses seoses töö- ja pereelu ühildamise ning paindlike töövormide teemadega.
* **Lõimuv Eesti 2020** käsitleb eesti keelest erineva emakeelega tööealistele elanikele võimaluste tagamist täiendada oma teadmisi ja oskusi konkurentsivõimeliseks osalemiseks tööturul ning nende tööhõivevõime parandamist.
* **Elukestva õppe strateegia 2020** käsitleb ühisosana võrdse ligipääsu tagamist haridusele, sh puudega inimestele, ning tegevusi erivajadusega noorte liikumiseks kutseõppesse ja kutseõppest tööturule, mis on seotud uue töövõime toetamise süsteemi rakendamisega, samuti kvalifitseeritud tööjõu tagamise, karjääriteenuste ning täiskasvanute koolituse ja ümberõppe teemasid.
* **Rahvastiku tervise arengukava 2009–2020** üheks alaeesmärgiks on elu-, õpi- ja töökeskkonnast tulenevate terviseriskide vähendamine, millel on otsene seos tööelu kvaliteedi tagamisega ja töötingimuste parandamisega.

# **Programmi eesmärk, mõõdikud ja eelarve**

**Programmi eesmärk**: tööjõu nõudluse ja pakkumise vastavus tagab tööhõive kõrge taseme ning kvaliteetsed töötingimused toetavad pikaajalist tööelus osalemist

|  |  |  |  |  |  |  |
| --- | --- | --- | --- | --- | --- | --- |
| Indikaator | | Tegelik tase | 2018 | 2019 | 2020 | 2021 |
| Tööjõus osalemise määr 15–64-aastaste seas, %[[2]](#footnote-2)  *Allikas: Statistikaamet, Eesti tööjõu uuring* | Mehed | 81,1% (2016. a) | 81,3% | 81,4% | 81,5% | 81,5% |
| Naised | 73,1% (2016. a) | 73,3% | 73,4% | 73,5% | 73,5% |
| Kokku | 77,1% (2016. a) | 77,3% | 77,4% | 77,5% | 77,5% |

### **Programmi rahastamiskava[[3]](#footnote-3)**

| **Programm (P) / Meede (M)** | **Eelarve jaotus** | **2018 eelarve** | **2019 eelarve** | **2020 eelarve** | **2021 eelarve** |
| --- | --- | --- | --- | --- | --- |
| P 1. Tööturuprogramm | tulud | 229 796 000 | 261 577 000 | 285 086 000 | 233 186 000 |
| P 1. Tööturuprogramm | kulud | 495 516 000 | 578 143 000 | 636 383 000 | 616 799 000 |
| P 1. Tööturuprogramm | investeeringud | 40 000 | 35 000 | 0 | 0 |
| P 1. Tööturuprogramm | mitterahalised kulud | 47 000 | 33 000 | 23 000 | 23 000 |
| M 1.1. Kõrge tööhõive taseme saavutamine ja hoidmine | kulud | 495 516 000 | 578 143 000 | 636 383 000 | 616 799 000 |
| M 1.1. Kõrge tööhõive taseme saavutamine ja hoidmine | investeeringud | 40 000 | 35 000 | 0 | 0 |
| M 1.1. Kõrge tööhõive taseme saavutamine ja hoidmine | mitterahalised kulud | 47 000 | 33 000 | 23 000 | 23 000 |

Programmi tuludest on kõige suurem (ca 80%) töötuskindlustusmakse Rahandusministeeriumilt 183 000 000 eurot, mis kajastatakse esimest aastat Sotsiaalministeeriumi valitsemisalas seoses tegevuspõhisele eelarvele üleminekuga.

Välisvahendite (ESF) ja nendega seotud kaasfinantseerimise tulu 2018. aastal on kokku 46 526 000 eurot. Suuremad summad jaotuvad töövõime hindamise ja toetamise (37 102 000 eurot) ja aktiivsete tööturuteenuste osutamine ja hüvitiste maksmine (8 016 000) tegevuste vahel.

Astangu Kutserehabilitatsiooni Keskuse majandustegevusest laekuva tulu prognoos on 148 000 eurot ning Haapsalu Kutsehariduskeskuselt laekuv kohamaks 57 000 eurot. Trahve ja sunnirahasid on planeeritud Tööinspektsioonile vastavalt 54 000 eurot ja 11 000 eurot.

# **Olukorra lühianalüüs**

Pärast majanduskriisi (2008–2010) on **tööturu** olukorra **näitajad alates 2011. aastast järjepidevalt paranenud**. 2016. aastal oli Eestis 15–74-aastaste seas hõivatuid 644 600, töötuid 46 700 ning mitteaktiivseid 290800.[[4]](#footnote-4) **Tööjõus osalemise määr ja tööhõive määr** on **saavutanud rekordtaseme**. Tööjõus osalemise määr suurenes 2016. aastal 77,1%-ni (EL28-s 5. kohal) ja tööhõive määr 76,3%-ni (EL28-s 7. kohal). Üle 50-aastaste tööjõus osalemiselt on Eesti EL-i riikide seas esikohal ning vanemaealiste (55–64-a) hõive määralt 4. kohal. Vaatamata tööealise elanikkonna vähenemisele on hõivatute arv aasta-aastalt suurenenud. Juba teist aastat ületab 20–64-aastaste tööhõive määr aastaks 2020 seatud eesmärgi[[5]](#footnote-5) 76%. Lähiaastatel tuleb järjest rohkem tähelepanu pöörata vanemaealiste tööjõus osalemisele ning tööhõive määrale. Kuna nende osakaal rahvastikus suureneb, on saavutatud hõive taset raskem hoida. Üle 50-aastaste osakaal rahvastikus on 39% ning rahvastikuprognoosi kohaselt osakaalu suurenemine jätkub, ulatudes 2045. aastaks 43%-ni. Vananeva ja väheneva rahvastikuga olukorras on oluline, et tööturul kasutatakse ära kõigi inimeste potentsiaal.

Töötuse määr vähenes aastatel 2011–2015, kuid suurenes mõnevõrra taas 2016. aastal 6,8%-ni. Töötuse kasvu mõjutasid nii töövõimereformi rakendumine kui ka koondamised Ida-Virumaal, kus töötuse määr on teiste Eesti piirkondadega võrreldes *ca* kaks korda kõrgem (2016. aastal 13,5%). Samal ajal pikaajaline töötus vähenes 2016. aastal ja pikaajaliste töötute osatähtsus töötute seas vähenes 32%-ni (33% töötutest meestest ja 30% töötutest naistest on pikaajalised töötud), kuid on endiselt suur. Pikaajalise töötuse peamiseks põhjuseks võib pidada madalat kvalifikatsiooni. 2016. aastal puudus pikaajaliste töötute seas 39%-l naistest ja 22%-l meestest kutse-, ameti- või erialaharidus. Täiendavalt raskendab paljudel töölesaamist ebapiisav riigikeele oskus. 2016. aastal väitis 27% pikaajalistest töötutest, et nad ei oska eesti keelt.

Töötus kasvas 2016. aastal nii noorte kui vanemaealiste hulgas. Noorte töötuse määr suurenes pärast viit langusaastat 13,4%-ni. Noorte töölesaamist raskendavad vähene kogemus ja erialaste oskuste puudumine. 2016. aastal puudus 64%-l noortest töötutest kutse-, ameti- või erialaneharidus ja 52%-l töötutel 15–24-aastastel meestel ja 54%-l naistel puudus varasem töökogemus. Alates 1. juunist 2017 testitakse noorte töötuse ennetamiseks alaealiste töötamise toetuse teenust, et motiveerida tööandjaid pakkuma noortele töötamise võimalusi koolivaheaegadel. Lisaks toetatakse palgatoetusega noorte esimese pikaajalise töökogemuse saamist ning vajaduse korral ka koolitamist. Vanemaealiste puhul on suurimaks probleemiks vananenud kvalifikatsioon ja vähenenud töövõime.

Viimase viie aasta jooksul on püsiva töövõimekaoga inimeste arv kasvanud 1,2 korda, olles 2016. aasta alguseks üle 109 600 inimese[[6]](#footnote-6). Püsivalt töövõimetud moodustasid 2016. aastal ligikaudu 8,3% Eesti kogurahvastikust ning 11,2% tööealisest elanikkonnast vanuses 15–74. Töövõimetutest naistest ja meestest töötas 2016. aastal vastavalt 50,1% ja 49,9%. Ka vähenenud töövõimega inimeste hulgas on probleemiks madal haridustase. Haridustasemelt on nende hulgas põhiharidusega mehi 31,2%, naisi 17,8%, keskharidusega mehi 19,7%, naisi 22,7% ning kõrgharidusega mehi 10,4% ja naisi 13,8%.

2016. aastal käivitus uus töövõime toetamise süsteem, mille eesmärk on vähenenud töövõimega inimeste varasemast aktiivsem ühiskonna- ja tööelus osalemine. Sotsiaalministeeriumi hinnangul oleks endise skeemi jätkudes 2021. aastaks töövõimetuspensionäride arv olnud *ca* 132 900 ja kulud töövõimetuspensionidele kasvanud *ca* 1,53 korda võrreldes 2016. aastaga.[[7]](#footnote-7) 2016. aastal tehti uut töövõime hindamise metoodikat kasutades kokku 4613 töövõime hindamise otsust. Puuduv töövõime määrati 18%-l juhtudest, osaline töövõime 53%-l juhtudest, töövõime vähenemist ei tuvastatud 26%-l juhtudest. 2017. aasta esimeses kvartalis laekus üle 14 500 töövõime hindamise taotluse. Puuduv töövõime määrati 21%-l juhtudest, osaline töövõime 59%-l juhtudest, töövõime vähenemist ei tuvastatud 20%-l juhtudest.

2017. aasta jaanuaris suurenes registreeritud töötute arv võrreldes eelneva kuuga ligi 9%. Prognoosid näitavad, et töövõimereformi mõjul on 2017. aastal registreeritud töötute arv keskmiselt ligikaudu neljandiku võrra suurem kui eelnenud aastal. 2017. aasta I poolaastal rakendus Eesti Töötukassa vahendusel tööle 3503 vähenenud töövõimega inimest.

Tööealise elanikkonna vähenemine ja madal töötuse määr soodustavad tööjõupuuduse süvenemist. Tööjõupuudust suurendab ka ebapiisav kvalifikatsioon. 2016. aastal oli Eestis vanuserühmas 25–64 erialase hariduseta 204 700 inimest (kellest õppijaid oli 10 200 ja ilmselt eriala omandamine alles käsil) ehk 28,4% vanuserühmast. Majandusekspertide hinnangul on **kvalifitseeritud tööjõu puudus** Eesti üks kõige olulisem majandusarengut pärssiv tegur.[[8]](#footnote-8) Töötajate teadmised, oskused ja kogemused ei jõua tööandjate vajadustega kaasas käia. Alates 1. maist 2017 pakub Eesti Töötukassa koolitust, eesti keele koolitust ja ümberõpet töötavatele inimestele, mille eesmärk on täiend- ja ümberõppe kaudu ennetada töötust ja toetada majanduse struktuurimuudatusi. Sihiks on hõlbustada liikumist suuremat lisandväärtust pakkuvatele töökohtadele ning aidata tööd säilitada töötajail, kellel on suurem oht jääda töötuks.

Tööhõives osalemine sõltub olulisel määral **tööelu kvaliteedist**. Elanikkonna vähenemine ja vananemine sunnib enam tähelepanu pöörama töötaja tervisele ning tervise hoidmisele töökeskkonnas. Töövõime vähenemist ja tööga seotud tervisekahjustusi põhjustavad töökeskkonnas esinevad ohutegurid. Eesti tööelu uuringu[[9]](#footnote-9) andmetel puutub 88% töötajatest töökohal olulisel määral (25% tööajast) kokku mõne töökeskkonna ohuteguriga. 2015. aastal oli uuringule eelnenud aasta jooksul juhtunud tööõnnetus ligi 9% organisatsioonides ja 2,4% töötajatega. Lisaks hindab 15% töötajatest, et viimase 12 kuu jooksul on töö põhjustanud või süvendanud nende terviseprobleeme. Tööinspektsiooni andmetel registreeriti 2016. aastal 5081 tööõnnetust, sh raskeid tööõnnetusi 1019 ja surmaga lõppenud tööõnnetusi 26. Rasked tööõnnetused moodustavad ligi 20% kõikidest registreeritud tööõnnetustest.

Tööga seotud tervisekahjustused toovad kaasa töölt puudumise, mis on otsene kulu töötajale, tööandjale ja riigile. Eesti Haigekassa andmetel oli 2016. aastal iga päev tööõnnetuse tõttu haiguslehel ligi 600 tööga hõivatut ning ühe tööõnnetusega kaasnes keskmiselt 27,5 haiguspäeva. Tööga seotud tervisekahjustused takistavad töötajal pikaajaliselt ja aktiivsena tööelus osalemist.

Elanikkonna vananemisest ja vähenemisest, sektoriaalsest tööjõupuudusest ning tehnoloogia arengust tingitud muutused tööturul tekitavad vajaduse kasutada mitmesuguseid töö tegemise vorme. Osapoolte erinevate soovide, vajaduste ja võimaluste tõttu tehakse tööd lisaks traditsioonilisele töösuhtele ka info- ja kommunikatsioonitehnoloogia abil mitmes paindlikus vormis. **Uutmoodi töötamise vormid** väljuvad reeglina tavapärase reguleeritud ja kaitstud töösuhte raamidest, millele on ülesehitatud kõik töötegija ja tööandja õigused ja kohustused, sotsiaalsüsteem ning töötaja tervise kaitse. Kehtiva reeglistikuga kokku sobimatud töö tegemise vormid moonutavad töö tegemise suhte tegelikku iseloomu, ei toeta paindlikke töö tegemise kokkuleppeid ja tingivad töö tegija kaitse vähenemise. Eestis on paindlike töövormide kasutamine vähe levinud. Paindlike töövormide vajaduspõhine kasutamine võimaldaks suurendada tööhõivet, sealhulgas mitteaktiivse tööjõu arvelt.

Töö tegemise eri liikide ja töölepingu ebatüüpiliste vormide levik, huvide tasakaal töö tegemise suhtes osapoolte vahel ning suur mikroettevõtete osakaal ei soodusta **töötingimuste kollektiivset kujundamist** ega **tööturu osapoolte sotsiaaldialoogi**. Eestis on ametiühingusse kuuluvate töötajate osakaal, kollektiivlepingute sõlmimise aktiivsus ja töötajate kollektiivlepingutega kaetus väike. Töötajate kaasamine otsustusprotsessidesse jääb sageli formaalseks, mis võtab töötajatelt võimaluse mõjutada sisuliselt oma töötingimusi ja tööelu korraldamist ning nõrgestab tööturu osapoolte sotsiaaldialoogi.

Töötajatel ja tööandjatel on ka **vähene teadlikkus tööelu eri aspektidest**. Töötajad ja tööandjad ei ole piisavalt kursis tööalaste õiguste ja kohustuste ning õigusaktidest tulenevate nõuetega ega ka töö tegemise riskide ja võimalustega. Teadlikkus tööõigusest on keskmisest väiksem töötutel, muu emakeelega Eesti elanikel, madalama haridustaseme ja ametialase positsiooniga tööjõul, mistõttu võivad nende õigused tööturul olla vähem kaitstud. Vähene teadlikkus töötervishoiust ja tööohutusest ei toeta ka töötaja tervise hoidmist töökeskkonnas. Töötajate ja tööandjate teadlikkuse suurendamiseks nõustab Tööinspektsioon töötajaid ja tööandjaid töösuhete ja töökeskkonna teemadel. Töökeskkonna nõuete eesmärgipärasemaks muutmiseks, õigusselguse parandamiseks ja tööandjate halduskoormuse vähendamiseks valmistatakse 2017. aastal ette töötervishoiu ja tööohutuse seaduse muudatused.

Tööelu kvaliteedi tagamiseks on oluline ka **tõhus riiklik järelevalve**. Tööinspektsioon teeb riiklikku järelevalvet töötervishoidu, tööohutust ja töösuhteid sätestavate õigusaktide nõuete täitmise üle ning nõustab ja teavitab tööandjaid ja töötajaid töökeskkonna- ja töösuhtealaste rikkumiste tuvastamiseks, kõrvaldamiseks ja ärahoidmiseks.

Vaidluse kohtuväliseks lahendamiseks peab töösuhte osapooltel olema võimalik läbida **kvaliteetne töövaidluse lahendamise menetlus**. Individuaalseid töövaidlusi on võimalik lahendada töövaidluskomisjonis või kohtus. Individuaalse töövaidluse lahendamise menetluses on esinenudrida menetlusõiguslikke puudujääke, mis on takistanud töövaidluste kvaliteetset lahendamist. Riigikogu võttis 14.06.2017 vastu töövaidluse lahendamise seaduse, mis kõrvaldas need praktikas tõusetunud puudujäägid. Uus seadus, mis võimaldab töövaidlusi lahendada lihtsamalt, kiiremalt ja paindlikumalt, jõustub 2018. aasta 1. jaanuaril.

# **Meetmed**

## **Meede 1.1. Kõrge tööhõive taseme saavutamine ja hoidmine**

|  |  |  |  |  |  |  |
| --- | --- | --- | --- | --- | --- | --- |
| Indikaator | | Tegelik tase | 2018 | 2019 | 2020 | 2021 |
| Vanemas eas tööealiste inimeste (55–64-a) tööhõive määr, %[[10]](#footnote-10)  *Allikas: Statistikaamet, Eesti tööjõu-uuring* | Mehed | 63,5% (2016. a) | 64,2% | 64,5% | 65,0% | 65,3% |
| Naised | 66,4% (2016. a) | 66,2% | 66,5% | 66,8% | 67,0% |
| Kokku | 65,1% (2016. a) | 65,3% | 65,6% | 66,0% | 66,2% |
| Noorte töötuse määr 15–24-aastaste vanuserühmas, %[[11]](#footnote-11)  *Allikas: Statistikaamet, Eesti tööjõu-uuring* | Mehed | 15,8% (2016. a) | 13,2% | 12,6% | 11,0% | 11,0% |
| Naised | 10,6% (2016. a) | 10,0% | 9,5% | 9,0% | 9,0% |
| Kokku | 13,4% (2016. a) | 11,6% | 10,8% | 10,0% | 10,0% |
| Pikaajalise töötuse määr, %[[12]](#footnote-12)  *Allikas: Statistikaamet, Eesti sotsiaaluuring* | Mehed | 2,4% (2016. a) | 3,0% | 2,8% | 2,6% | 2,6% |
| Naised | 1,8% (2016. a) | 2,4% | 2,3% | 2,3% | 2,3% |
| Kokku | 2,1% (2016. a) | 2,7% | 2,6% | 2,5% | 2,5% |
| Tööhõive määr eesti ja teisest rahvusest elanike seas, %[[13]](#footnote-13)  *Allikas: Eesti tööjõu-uuring, Statistikaamet* | Eestlased | 67,6% (2016. a) | 67,2% | 67,3% | 67,3% | 67,4% |
| Teisest rahvusest elanikud | 61,4% (2016. a) | 61,5% | 61,8% | 62,1% | 62,4% |
| Töötuse määrade erinevus kordades eesti ja teisest rahvusest elanike vahel[[14]](#footnote-14)  *Allikas: Statistikaamet, Eesti tööjõu-uuring, SoM arvutused* | | 1,76 (2016. a) | 1,6 | 1,6 | 1,5 | 1,5 |
| 16–64-aastaste vähenenud töövõimega inimeste tööhõive määr, %[[15]](#footnote-15)  *Allikas: Statistikaamet, Eesti tööjõu-uuring, SoM arvutused* | | 51,5% (2016. a) | 51,2% | 51,3% | 51,4% | 51,5% |
| Tööõnnetustega seotud haiguspäevade arv ühe õnnetuse kohta, päevade arv[[16]](#footnote-16)  *Allikas: Eesti Haigekassa aastaaruanne, Tööinspektsiooni register* | | 27,5 (2016. a) | 26,3 | 26,2 | 26,1 | 26,0 |

### **Meetme rahastamiskava\***

|  |  |  |  |  |  |
| --- | --- | --- | --- | --- | --- |
| **Meede (M) / Tegevus (T)** | **Eelarve jaotus** | **2018 eelarve** | **2019 eelarve** | **2020 eelarve** | **2021 eelarve** |
| M 1.1. Kõrge tööhõive taseme saavutamine ja hoidmine | kulud | 495 516 000 | 578 143 000 | 636 383 000 | 616 799 000 |
| M 1.1. Kõrge tööhõive taseme saavutamine ja hoidmine | investeeringud | 40 000 | 35 000 | 0 | 0 |
| M 1.1. Kõrge tööhõive taseme saavutamine ja hoidmine | mitterahalised kulud | 47 000 | 33 000 | 23 000 | 23 000 |
| T 1.1.1. Tööturupoliitika kujundamine ja elluviimise korraldamine | kulud | 1 986 000 | 1 941 000 | 1 938 000 | 1 938 000 |
| T 1.1.2 Aktiivsete tööturuteenuste | kulud | 228 999 000 | 250 514 000 | 269 165 000 | 275 037 000 |
| T 1.1.2 Aktiivsete tööturuteenuste | investeeringud | 40 000 | 35 000 | 0 | 0 |
| T 1.1.3 Tööelu kvaliteedi tagamine | kulud | 8 407 000 | 9 555 000 | 10 001 000 | 8 002 000 |
| T 1.1.3 Tööelu kvaliteedi tagamine | mitterahalised kulud | 40 000 | 29 000 | 23 000 | 23 000 |
| T 1.1.4 Erivajadustega inimeste iseseisva toimetuleku ja tööalase tegevuse toetamine | kulud | 2 225 000 | 2 245 000 | 2 264 000 | 2 282 000 |
| T 1.1.4 Erivajadustega inimeste iseseisva toimetuleku ja tööalase tegevuse toetamine | mitterahalised kulud | 7000 | 4000 | 0 | 0 |
| T 1.1.5 Töövõime hindamine ja toetamine | kulud | 253 899 000 | 313 888 000 | 353 015 000 | 329 540 000 |

\*Meetme rahastamiskava teenused ei sisalda investeeringute summat (bilansi kirjet), kuna teenused koosnevad kuludest (sh põhivara kulum).

Tööturuprogrammi teenuste hulgas ei kajastu tegevuse 1.1.2 (Aktiivsete tööturuteenuste osutamine ja hüvitiste maksmine) alla kuuluv investeering summas 40 000 eurot, millega TEHIK arendab Sotsiaalteenuste ja -toetuste andmeregistrit (STAR).

### **Tegevus 1.1.1. Tööturupoliitika kujundamine ja elluviimise korraldamine**

Tööturupoliitika kujundamine ja selle elluviimise korraldamine (SoM)

Teenuse sisuks on tööturupoliitika väljatöötamine ja ellurakendamine, et aidata kaasa tööelu kvaliteedi paranemisele ja toetada tööealise elanikkonna suurt tööga hõivatust ning tarviliku tööjõu olemasolu tööandjatele. See hõlmab ministeeriumi ja valitsuse valdkonnapoliitiliste otsuste ning rakendamise ettevalmistamist ja EL-i otsustusprotsessis osalemist, strateegiadokumentide väljatöötamist ja elluviimise hindamist tööturupoliitikat puudutavas, samuti huvigruppide teavitamist valdkonda puudutavatest algatustest ja otsustest ning nende kaasamist aruteludesse.

Tööhõive edendamiseks:

* analüüsitakse ja töötatakse välja tööturuteenuste pakett vanemaealiste (sh vanaduspensioniealiste) tööjõus ja tööhõives osalemise toetamiseks;
* analüüsitakse mitte-eestlastele tööhõives osalemist toetavaid tööturuteenuseid ja teenuste osutamist, vajadusel tõhustatakse nende osutamist ning testitakse uusi teenuseid;
* seiratakse noorte töötuse ennetamiseks ja tööhõive suurendamiseks suunatud teenuseid ja tegevusi ning vajaduse korral muudetakse või töötatakse välja eesmärkide saavutamiseks teenuste tingimusi või uusi teenuseid;
* kujundatakse tööturuteenused, et soodustada kõrgema kvalifikatsiooniga inimeste liikumist suurema lisandväärtuse ja kasvava tööjõuvajadusega valdkondadesse ning kvalifikatsiooni tõstvates tööturuteenustes osalemist;
* arendatakse välja tulemuslik ja tõhus karjääriteenuste pakkumise süsteem;
* vaadatakse üle tööturuteenuste ja -toetuste seadus, et laiendada tööturuteenuste osutamist töötavatele inimestele arvestades paindlike töösuhete ja uutmoodi töötamise vormidega.

Lisaks arendatakse kestlikku ja aktiivset tööturul osalemist soodustavaid töötushüvitiste skeeme, sh analüüsitakse töötushüvitiste saamise tingimuste asjakohasust, hüvitiste suurust ja kestust ning vajaduse korral muudetakse analüüsist lähtuvalt töötushüvitiste saamise põhimõtteid.

Uue töövõime toetamise süsteemi tulemuslikuks elluviimiseks ja finantsilise jätkusuutlikkuse tagamiseks:

* kujundatakse uued tööturuteenused, et toetada vähenenud töövõimega inimeste tööleasumist ja töökoha säilitamist;
* analüüsitakse vähenenud töövõimega inimestele osutatavates tööturuteenustes osalemise tulemuslikkust, efektiivsust ja mõju, vajaduse korral arendatakse või muudetakse teenuseid;
* analüüsitakse, kas töövõime hindamise metoodika toimib eesmärgipäraselt ja teiste riikide parimate praktikate näitel metoodika arendusvajadust ning vajaduse korral muudetakse ja täiendatakse metoodikat;
* analüüsitakse, kuidas ja kui tulemuslikult toimub sihtrühma kaasamine ja teavitamine ning tööandjate toetamine vähenenud töövõimega inimeste töölevõtmisel; kus on kitsaskohad ning milliseid parendusmeetmeid tuleks ellu viia;
* analüüsitakse, kas töövõime hindamise ja otsuste menetlemisega seotud protsessid toimivad sujuvalt ning vajaduse korral esitatakse ettepanekud protsessi optimeerimiseks;
* 2020. aasta alguses tehakse uue töövõime toetamise süsteemi meetmete rakendumise koondanalüüs, et seniste tulemuste ja teadmiste põhjal koostada meetmete edasine rakendamise plaan ja rahastamise kava.

Tööelu kvaliteedi tagamiseks, sh töötajate töötingimuste parandamiseks:

* analüüsitakse töösuhte raamistikku ning muudetakse see töötegijate ja ettevõtete majanduslikke ja sotsiaalseid vajadusi ja uusi võimalusi arvestavaks;
* muudetakse töökeskkonda kujundav raamistik muutuvat tööturu olukorda ja uusi töökeskkonna riske arvestavaks;
* kaasajastatakse töötingimuste kollektiivset kujundamist reguleerivat normistikku;
* arendatakse ja rakendatakse töövaidluste lahendamise menetlust töövaidluskomisjonis ning kaasajastatakse töövaidluste lahendamise süsteemi;
* analüüsitakse olemasolevaid tööelu käsitlevaid e-rakendusi, nende eesmärke, funktsionaalsust ja otstarbekust ning arendatakse välja tööelu osapoolte vajadusi arvestav infotehnoloogiline terviklahendus.

Teenuse kuluks 2018. aastal on planeeritud 1 970 000 eurot.

Õppes osalemist toetavate teenuste arendamine (Astangu KRK)

Teenuse eesmärk on anda Sotsiaalministeeriumile, Haridus- ja Teadusministeeriumile ning SA Innovele sisendit poliitika kujundamiseks ja tegevuste elluviimiseks kutsesobivuse hindamise, karjäärinõustamise, õppimisvõimaluste arendamise, tugiteenuste kavandamise ja lõpetanute töölerakendamise valdkonnas ning toetada õppeasutusi erivajadusega inimeste õppetöö korraldamisel. Teenuse kuluks 2018. aastal on planeeritud 16 000 eurot.

### **Tegevus 1.1.2. Aktiivsete tööturuteenuste osutamine ja hüvitiste maksmine**

Tööpoliitika jaguneb kaheks – aktiivseks ja passiivseks. **Aktiivse tööpoliitika** põhimõte seisneb töötuse ennetamises ning inimeste võimestamises ja tööandjate toetamises, et inimesed kiiresti tööle liiguksid või kestlikult tööhõives püsiksid. **Passiivse tööpoliitika** mõte on kompenseerida inimestele tööotsingute ajaks kaotatud sissetulek, et inimesed ei satuks töö kaotamisel vaesusesse ja tagada piisav motivatsioon sobiva töö leidmiseks.

Aktiivsete tööturuteenuste osutamise ja hüvitiste maksmise eesmärk on saavutada tööealise elanikkonna võimalikult kõrge tööhõive tase, tagada tarvilik tööjõu olemasolu tööandjatele ning ennetada töötust ja tööturult väljalangemist. Selleks pakutakse teenuseid nii töötutele, tööotsijatele, töötavatele inimestele kui tööandjatele. Hüvitisi makstakse töötutele ja töötajale koondamise korral, et kompenseerida neile tööotsingute ajaks osaliselt kaotatud sissetulek ja inimesed ei satuks töö kaotamisel vaesusesse ega loobuks töö otsimisest.

Teenuste osutamist ja hüvitiste maksmist reguleerivad tööturuteenuste ja -toetuste seadus ning töötuskindlustuse seadus. Valdkonna poliitikakujundamisel on juhtiv roll Sotsiaalministeeriumil. Aktiivsete tööturuteenuste osutamine ja hüvitiste maksmine on korraldatud peamiselt Eesti Töötukassa kaudu, kuid teenuste osutamiseks saavad avatud taotlusvoorudest toetust taotleda ka erasektori organisatsioonid.

Töötuna arvel olijate eest erijuhtudel riigi poolt sotsiaalmaksu maksmine (SoM)

Kooskõlas tööturuteenuste ja -toetuste seaduse §-ga 6 ja sotsiaalmaksuseaduse § 6-ga maksab riik erijuhtudel sotsiaalmaksu Eesti Töötukassas end töötuna arvele võtnud nende isikute eest, kes saavad töötutoetust, on tööturukoolitusel, tööharjutusel või tööpraktikal või on arvel kui pikaajalised töötud. Kulu suureneb erijuhtudelt riigi poolt makstava sotsiaalmaksu kuumäära tõusu ja saajate arvu kasvu tõttu. Teenuse kuluks 2018. aastal on planeeritud 22 777 000 eurot.

Töötutoetuse maksmine (SoM)

Ministeerium maksab sihtotstarbelist eraldist Eesti Töötukassale. Töötukassa maksab tööturuteenuste ja -toetuste seaduse § 26 alusel töötutoetust isikule, kes on töötukassas töötuna arvel ning kes on töötuna arvele võtmisele eelnenud 12 kuu jooksul töötanud vähemalt 180 päeva või on saanud töötuskindlustushüvitist vähem kui 270 päeva. Teenuse kuluks 2018. aastal on planeeritud 12 228 000 eurot.

Tööturuteenuste osutamine, tööturutoetuste ja hüvitiste maksmine (SoM)

Eesti Töötukassale edasiantav töötuskindlustusmakse, millest vastavalt töötuskindlustuse seadusele kantakse vahendeid töötuskindlustushüvitiste sihtfondi, koondamise ja tööandja maksejõuetuse puhul makstavate hüvitiste sihtfondi ning tööturuteenuste ja -toetuste sihtkapitali. Sihtfondidest makstakse töötuskindlustushüvitisi ja sihtkapitalist osutatakse vastavalt tööturuteenuste ja toetuste seaduse §-le 40 aktiivseid tööturuteenuseid ja makstakse tööturutoetusi. Teenuseks on planeeritud 2018. a 186 018 000 eurot, mis sisaldab lisaks töötuskindlustusmaksetele ka 3 018 000 eurot riigieelarvelist eraldist aktiivseteks tööturuteenusteks.

Karjäärinõustamise kättesaadavuse suurendamine (SoM)

Pakutakse karjääriinfot ja -nõustamist töötavatele ja mitteaktiivsetele ning inimestele, kellel ei ole õigust karjäärinõustamisele tööturuteenuste ja -toetuste seaduse alusel. Teenuse raames nõustatakse inimest töö, kutse või haridustee valikul, töö otsimisel, karjääri ja tööelu kujundamisel. Karjäärinõustaja aitab inimesel end paremini tundma õppida, kohaneda muutustega ning teha läbimõeldud valikuid ja otsuseid. Lisaks hindavad karjäärinõustajad töötavate inimeste koolitusvajadust töötukassa toetusel tasemeõppes või tööalasel täienduskoolitusel osalemiseks. Samuti toimub teenuse raames karjääriteenuste arendamine, mille eesmärk on tagada karjääriteenuste osutamise ühtlane kvaliteet kõigile töötukassa kliendigruppidele ning vajalike metoodiliste materjalide olemasolu, arvestades muu hulgas uut sihtrühma (töötavad ja mitteaktiivsed inimesed). Teenust rahastatakse Euroopa Sotsiaalfondi (edaspidi ESF) toetuse andmise tingimuste (edaspidi TAT) „Karjäärinõustamise kättesaadavuse suurendamine“ vahenditest. Teenuse kuluks 2018. aastal on planeeritud 831 000 eurot.

Tööturuteenuste osutamine tagamaks paremaid võimalusi hõives osalemiseks (SoM)

Teenusega suurendatakse tööturuteenust saavate isikute tööalaseid võimalusi ja tööhõives osalemist, sealhulgas:

* noorte töötuse ennetamine ja vähendamine ning noorte tööalase teadlikkuse suurendamine;
* vanaduspensioniealiste tööhõive suurendamine;
* inimeste valmisoleku suurendamine võtta vastu töökoht Eestis elukohast kaugemal;
* rahvusvahelise kaitse saajate tööhõive suurendamine.

Teenust rahastatakse ESF-i TAT „Tööturuteenuste osutamine tagamaks paremaid võimalusi hõives osalemiseks“ vahenditest. Teenuse kuluks 2018. aastal on planeeritud 3 867 000 eurot.

Tööturuteenuste laiendamine uutele sihtrühmadele ja uute tööturuteenuste pakkumine (SoM)

Toetatakse avatud taotlusvoorude kaudu projekte, mille eesmärk on pakkuda tööturuteenuseid väiksema konkurentsivõimega sihtrühmadele (nt noortele, pikka aega tööturult eemal olnud inimestele ja madala või puuduva kvalifikatsiooniga inimestele). Toetatakse teenuste osutamist lähtuvalt sihtrühma tööle asumise takistustest. Toetuse andmise tulemusel on tööle rakendunud vähemalt 30% projektides osalenutest. Teenust rahastatakse ESF-i avatud taotlusvoorudest. Teenuse kuluks 2018. aastal on planeeritud 3 000 000 eurot.

Noortegarantii tugisüsteemi väljaarendamine (SoM)

Luuakse noortegarantii tugisüsteem, eesmärgiga suurendada mitteaktiivsete 16–26-aastaste noorte tööturul osalemist ja tööalaseid võimalusi. Meede võimaldab KOV-del välja selgitada enda piirkonnas elavad 16–26-aastased abivajavad noored ning pakkuda neile tööturul osalemiseks ja tööalaste võimaluste suurendamiseks vajalikku tuge. Eesmärk on tuua noored püsivalt tagasi haridusse ja tööellu, kasutades selleks juba olemasolevaid riiklikke ja KOV-i teenuseid. Teenust rahastatakse ESF-i TAT „Noortegarantii tugisüsteemi arendamine ja testimine“ vahenditest. Teenuse kuluks 2018. aastal on planeeritud 163 000 eurot.

Ida-Virumaa õli- ja keemiatööstuse suurkoondamistega seotud tööturuteenuste osutamine (SoM)

Ida-Virumaa õli- ja keemiatööstuse suurkoondamiste raames koondatud inimestele tööturuteenuste osutamine ja toetuste maksmine. Teenuste ja toetuste eesmärk on koondatud inimeste tööle rakendumine. Teenuseid ja toetusi rahastatakse aastatel 2016–2018 Globaliseerumisega Kohanemise Euroopa Fondist. Teenuse kuluks 2018. aastal on planeeritud 115 000 eurot.

### **Tegevus 1.1.3. Tööelu kvaliteedi tagamine**

Tööelu kvaliteeti mõjutavad töötaja töökeskkond ja töötingimused, tööturu osapoolte teadlikkus töösuhetest ja ohutu töökeskkonna loomise võimalustest. **Tööelu kvaliteedi tagamiseks** on oluline luua töötaja vajadusi arvestavad töötingimused, suurendada tööturu osapoolte teadlikkust nende õigustest ja kohustustest ning tervislike töötingimuste kujundamise võimalustest. Valdkonna poliitika kujundamisel on juhtiv roll Sotsiaalministeeriumil. Tööinspektsioon teeb töösuhete ja töökeskkonna üle järelevalvet ning nõustab töösuhete ja töökeskkonna rakenduslikes küsimustes. Tööelus tekkinud erimeelsuste lahendamiseks on töötajatel ja tööandjatel võimalus pöörduda töövaidluskomisjoni poole. Kollektiivsete töötülide ennetamise ja lahenduste pakkumisega töötüli osapooltele tegeleb riiklik lepitaja.

Nõustamisteenuse osutamine (TI)

Nõustamisteenuse eesmärk on aidata töösuhte poolel käituda töösuhtes teadlikult kooskõlas töösuhteid ning töötervishoidu ja tööohustust reguleerivate õigusaktide ja hea usu põhimõttega, soodustada töösuhtes õiguskuulekat käitumist ning seeläbi vältida õigusaktide rikkumist, tervisekahjustusi ja töövaidlusi. Lisaks on eesmärk tööealiste töötajate töövõime säilitamine ja parandamine, sh tööandja toetamine töökeskkonna edendamisel, vähenenud töövõimega inimeste tööturul osalemise suurendamine ja varase pensionile jäämise ärahoidmine. Teenuse kuluks on 2018. aastal planeeritud 225 000 eurot.

Töövõimet hoidva ja säästva töökeskkonna arendamine (TI)

Teenusega viiakse ellu tegevusi tööandjate ja töötajate teadlikkuse suurendamiseks töövõime hoidmise ja säilitamise võimalustest. Teavitus-, nõustamis-, koolitus- ja kaasamistegevuste kaudu toetatakse tööandjaid töökeskkonna edendamisel. Viiakse ellu Tööinspektsiooni teenistujate arendamise ja koolitamise tegevusi, mis toetavad Tööinspektsiooni institutsionaalse suutlikkuse parandamist ja võimekuse suurendamist. Teenuse eelarve 2018. aastal on 874 000 eurot, millest 705 000 eurot tuleb ESF-i TAT „Töövõimet hoidva ja säästva töökeskkonna arendamine“ vahenditest.

Tööandjaid ja töötajaid toetavad tegevused töötingimuste edendamiseks (SoM)

Sotsiaalministeerium viib ellu teavitustegevusi töötajate ja tööandjate teadlikkuse suurendamiseks töötingimustest ja tervislike töötingimuste kujundamise võimalustest. Arendatakse tööelu käsitlevaid infotehnoloogilisi lahendusi, et parandada tööelu puudutava teabe edastamist, vahendamist, töötlemist ja kättesaadavust. Samuti viiakse ellu tegevusi teadmispõhise tööpoliitika kujundamise ja rakendamise eelduste arendamiseks. Teenust rahastatakse ESF-i TAT „Töövõime süsteemi toetavad tegevused“ vahenditest. Teenuse kuluks 2018. aastal on planeeritud 272 000 eurot.

Riikliku järelevalve tegemine (TI)

Tööinspektorid ja tööinspektor-juristid teevad järelevalvet töötervishoiu ja tööohutuse ning töösuhete valdkonnas vastavalt koostatud järelevalve plaanile. Teenuse kuluks 2018. aastal on planeeritud 1 389 000 eurot.

Töövaidluste lahendamine (TI)

Töövaidluste lahendamine toimub töövaidluskomisjonis. Töövaidluskomisjon lahendab tööandja ja töötaja töösuhtes tekkinud vaidlust esitatud nõude raames. Teenuse kuluks 2018. aastal on planeeritud 788 000 eurot.

Töötüli lepituse läbiviimine ja kollektiivsete töösuhete alase nõustamise pakkumine (Riikliku Lepitaja Kantselei)

Kollektiivsete töötülide ennetamine ja lahenduste pakkumine töötüli osapooltele. Riikliku Lepitaja Kantselei 2018. a eelarve on 117 000 eurot.

Lisapuhkuse hüvitise maksmine vähenenud töövõimega inimestele (SKA)

Töölepingu seaduse § 57 kohaselt on osalise või puuduva töövõimega töötaja iga-aastane puhkus 35 kalendripäeva. Töölepingu seaduse § 66 alusel hüvitatakse osalise ja puuduva töövõimega töötaja põhipuhkuse 28 kalendripäeva ületava puhkuseosa (7 kalendripäeva) eest makstav puhkusetasu. Teenuse kuluks 2018. aastal on planeeritud 3 823 000 eurot.

Lisapuhkuse hüvitise maksmine alaealistele (SKA)

Töölepingu seaduse § 56 kohaselt on alaealise töötaja iga-aastane puhkus 35 kalendripäeva. Töölepingu seaduse § 66 alusel hüvitatakse alaealise töötaja põhipuhkuse 28 kalendripäeva ületava puhkuseosa (7 kalendripäeva) eest makstav puhkusetasu. Teenuse kuluks 2018. aastal on planeeritud 61 000 eurot.

Tasustatud lisapuhkepäevad puudega isiku töötavale pereliikmele (SKA)

Teenuse näol on tegemist uue hoolduspuhkuse skeemiga, mille eesmärk on muuta puhkused sügava puudega täisealist pereliiget hooldavatele inimestele paremini kättesaadavaks. Töölepingu seaduse alusel kehtestatakse kuni 5-päevane lisapuhkus töötavale inimesele, kes hooldab kodus sügava puudega täisealist pereliiget. Puhkust hakatakse hüvitama töötasu alammäära alusel.

Teenuse kuluks 2018. aastal on planeeritud 670 000 eurot.

Tööelu puudutavate andmevahetus- ning andmelahendussüsteemide loomine ja arendamine (TEHIK)

Suurendamaks teadlikkust töötingimustest ja tervislike töötingimuste kujundamise võimalustest ning parandamaks teabe edastamist, vahendamist, töötlemist ja kättesaadavust, töötatakse välja ja/või arendatakse infotehnoloogilisi lahendusi andmekogude, elektrooniliste töövahendite või andmelahendussüsteemidena. Infotehnoloogiliste tööelu käsitlevate lahenduste väljaselgitamine, väljatöötamine, arendamine ja levitamine toetab tööandjaid töötingimuste parandamisel ja töötajaid tööturul püsimisel ning väljalangemise korral tööturule naasmisel. Teenust rahastatakse ESF-i TAT „Töövõime süsteemi toetavad tegevused“ vahenditest. Teenuse kuluks 2018. aastal on planeeritud 228 000 eurot.

### **Tegevus 1.1.4. Erivajadustega inimeste iseseisva toimetuleku ja tööalase tegevuse toetamine**

Hindamis- ja nõustamisteenuse saamine (Astangu KRK)

Teenuse eesmärk on selgitada välja inimese soovid, vajadused ja võimed ning anda soovitused sobivate sotsiaal-, haridus- ja tööturuteenuste ja eneseteostusvõimaluste kohta. Teenuse kuluks 2018. aastal on planeeritud 133 000 eurot.

Kohanemiskursusel osalemine (Astangu KRK)

Teenuse eesmärk on toetada inimese igapäevaelu- ja sotsiaalsete oskuste arengut ning aidata tundma õppida oma huvisid ja võimeid erialavaliku tegemiseks luues eeldused edasiõppimiseks või võimetekohaseks rakendumiseks. Teenuse kuluks 2018. aastal on planeeritud 365 000 eurot.

Puhastus- ja koduteeninduse kursusel osalemine (Astangu KRK)

Teenuse eesmärk on toetada inimese erialaste ja sotsiaalsete oskuste arengut, igapäevaelus võimalikult iseseisvat toimetulekut ning töölerakendumist. Teenuse kuluks 2018. aastal on planeeritud 182 000 eurot.

Pagaritöö kursusel osalemine (Astangu KRK)

Teenuse eesmärk on toetada inimese erialaste ja sotsiaalsete oskuste arengut, igapäevaelus võimalikult iseseisvat toimetulekut ning töölerakendumist. Teenuse kuluks 2018. aastal on planeeritud 116 000 eurot.

IT klienditoe kursusel osalemine (Astangu KRK)

Teenuse eesmärk on toetada inimese erialaste ja sotsiaalsete oskuste arengut, igapäevaelus võimalikult iseseisvat toimetulekut ning töölerakendumist. Teenuse kuluks 2018. aastal on planeeritud 161 000 eurot.

Tisleri eriala kutseõppes osalemine (Astangu KRK)

Teenuse eesmärk on kutseõppe kaudu toetada inimese erialaste ja sotsiaalsete oskuste arengut, igapäevaelus võimalikult iseseisvat toimetulekut ning töölerakendumist. Teenuse kuluks 2018. aastal on planeeritud 147 000 eurot.

Tarkvaraarendaja eriala kutseõppes osalemine (Astangu KRK)

Teenuse eesmärk on kutseõppe kaudu toetada inimese erialaste ja sotsiaalsete oskuste arengut, igapäevaelus võimalikult iseseisvat toimetulekut ning töölerakendumist või luua eeldused kõrghariduse omandamiseks. Teenuse kuluks 2018. aastal on planeeritud 18 000 eurot.

Abikoka eriala kutseõppes osalemine (Astangu KRK)

Teenuse eesmärk on kutseõppe kaudu toetada inimese erialaste ja sotsiaalsete oskuste arengut, igapäevaelus võimalikult iseseisvat toimetulekut ning töölerakendumist. Teenuse kuluks 2018. aastal on planeeritud 117 000 eurot.

Bürootöö eriala kutseõppes osalemine (Astangu KRK)

Teenuse eesmärk on kutseõppe kaudu toetada inimese erialaste ja sotsiaalsete oskuste arengut, igapäevaelus võimalikult iseseisvat toimetulekut ning töölerakendumist või luua eeldused kõrghariduse omandamiseks. Teenuse kuluks 2018. aastal on planeeritud 95 000 eurot.

Toetava rehabilitatsiooni teenuse saamine (Astangu KRK)

Teenuse eesmärk on toetada keskuses õppivate inimeste võimalikult iseseisvat toimetulekut õppetöö ja igapäevaeluga. Teenuse kuluks 2018. aastal on planeeritud 134 000 eurot.

Rehabilitatsiooniprogrammides osalemine (Astangu KRK)

Teenuse eesmärk on toetada inimese võimalikult iseseisvalt elamist, võimetekohase hariduse või tööks vajalike oskuste omandamist, võimetekohast ühiskonnaelus osalemist ning suurendada inimese valmisolekut võimetekohasele tööle asumiseks. Teenuse kuluks 2018. aastal on planeeritud 130 000 eurot.

Tööhõivealase tugiteenuse saamine (Astangu KRK)

Teenuse eesmärk on selgitada välja inimese soovid ja vajadused, töötamist soodustavad ja takistavad tegurid ning toetada inimest tööle kandideerimisel, tööle asumisel ja töö säilitamisel. Teenuse kuluks 2018. aastal on planeeritud 83 000 eurot.

Huvitegevuses osalemine (Astangu KRK)

Teenuse eesmärk on luua keskuse õppetöös või kaitstud töötubades osalejatele vaba aja sisuka veetmise võimalused, et soodustada nende sotsiaalsete oskuste ja meeskonnatööoskuste arengut ning tähendusliku ja tervisliku eluviisi väärtustamist. Teenuse kuluks 2018. aastal on planeeritud 10 000 eurot.

Õpilaskodus elamine (Astangu KRK)

Teenuse eesmärk on võimaldada keskuse teenuste kasutajatele majutusvõimalus, kus on tagatud iseseisvaks toimetulekuks vajalik juhendamine ja füüsiline kõrvalabi. Teenuse kuluks 2018. aastal on planeeritud 453 000 eurot.

Haridusvaldkonna koolitustel osalemine (Astangu KRK)

Teenuse eesmärk on toetada sotsiaal-, haridus- ja tööturuvaldkonna spetsialistide oskuste suurendamist vajaduspõhiste ja tulemuslike teenuste pakkumiseks. Teenuse kuluks 2018. aastal on planeeritud 13 000 eurot.

Tööturuvaldkonna koolitustel osalemine (Astangu KRK)

Teenuse eesmärk on toetada sotsiaal-, haridus- ja tööturuvaldkonna spetsialistide ja tööandjate oskuste suurendamist vajaduspõhiste ja tulemuslike teenuste pakkumiseks ning erivajadusega inimeste värbamiseks. Teenuse kuluks 2018. aastal on planeeritud 75 000 eurot.

### **Tegevus 1.1.5. Töövõime hindamine ja toetamine**

Uue töövõime toetamise süsteemi eesmärk on vähenenud töövõimega inimeste täisväärtusliku elu toetamine. Uues süsteemis hinnatakse inimese töövõimet, mitte töövõimetust, uuenenud on toetuste süsteem ja teenuste valik ning süsteemi haldab Eesti Töötukassa.

Uus töövõime toetamise süsteem käivitati 2016. aastal. 2017. aasta 1. jaanuarist hindab töötukassa töövõimet ning maksab töövõimetoetust nii neile, kelle töövõime ei olnud varem hinnatud, kui neile, kellele oli Sotsiaalkindlustusameti varasema hinnanguga määratud püsiv töövõimetus. Hindamisele tulevad inimesed vastavalt isiklikule korduvekspertiisi tähtajale, üleminek kestab 2021. aasta lõpuni.

Uues süsteemis hinnatakse senise töövõimetuse asemel säilinud töövõimet. Taotluse võib esitada nii Eesti Töötukassale kui Sotsiaalkindlustusametile, töövõimet hindab töötukassa, puude raskusastet Sotsiaalkindlustusamet.

Kaitstud töötamise teenuse osutamine ning abivahendite kasutamise võimaldamine (SKA)

Sotsiaalkindlustusameti korraldatavat pikaajalist kaitstud töö teenust osutatakse vähenenud töövõimega tööealisele inimesele (alates 16. eluaastast kuni vanaduspensioni eani), kelle puhul on täidetud kõik alljärgnevad tingimused:

* on diagnoositud raske, sügava või püsiva kuluga psüühikahäire, liitpuue või nägemispuue või on läbi elanud peaajutrauma või ajukahjustust tekitava haiguse;
* on tuvastatud puuduv töövõime töövõimetoetuse seaduse alusel või on tunnistatud osaliselt (80–90%) või täielikult (100%) töövõimetuks riikliku pensionikindlustuse seaduse alusel.

Abivahendite kasutamise võimaldaminetoetab tööealiste vähenenud töövõimega isikute võimalust vastata töövõime toetamise süsteemiga seatavatele aktiivsusnõuetele. Abivahendite teenus on Sotsiaalkindlustusameti pakutav teenus, millega pakutakse õigustatud isikutele toetust tehniliste abivahendite hankimisel. Teenuse eelarve 2018. aastal on 9 260 000 eurot, millest 9 168 000 eurot rahastatakse ESF-i TAT „Töövõimereformi sihtrühma töövõimelisuse tõstmine ja nende töötamise soodustamine“ vahenditest.

Töövõime toetamise süsteemi elluviimine (SoM)

Töövõime toetamise süsteemi elluviimine, sh spetsialistide koolitamine tööks vähenenud töövõimega inimestega, tegevusi toetava institutsioonidevahelise koostöö ja vajaliku andmevahetuse arendamine ning avalikkuse teavitamine. Tööandjate ja töötajate teadliku käitumise kujundamine töötingimuste edendamiseks. Teenust rahastatakse ESF-i TAT „Töövõime süsteemi toetavad tegevused“ vahenditest. Teenuse kuluks 2018. aastal on planeeritud 495 000 eurot.

Töövõime toetamise süsteemi elluviimine (SKA)

Sotsiaalkindlustusamet levitab uuest töövõime toetamise süsteemist teadlikkuse suurendamise eesmärgil infomaterjale ning korraldab infopäevi. Toimub uue töövõime toetamise süsteemi koolitus ja teavitamine. Teenuse eelarve 2018. aastal on 140 000 eurot, millest 51 000 eurot rahastatakse ESF-i TAT „Töövõime süsteemi toetavad tegevused“ vahenditest.

Uut töövõime toetamise süsteemi toetavate institutsioonidevaheliste andmevahetus- ja andmelahendussüsteemide loomine ning arendamine (TEHIK)

Uue süsteemi rakendamisel on vajalik andmevahetus- ja andmelahendussüsteemide loomine ja arendamine, mis tagab andmete kiire ja õigeaegse liikumise, minimeerib andmete dubleerimist ja võimaldab nende ristkasutamist. Tegevuste tulemusena on muu hulgas inimese liikumise vajadus eri asutuste vahel minimeeritud ning inimene saab kasutada ametiasutusega suhtlemisel paindlikke elektroonilisi vahendeid (nt taotlemisel). Uue töövõime toetamise süsteemi tulemuste mõõtmiseks on vaja tagada andmete kättesaadavus poliitikaanalüüsideks. Selleks arendatakse vastavaid andmepäringuid ning Sotsiaalministeeriumi statistilist andmeaita koos selleks vajaliku andmevahetuse ja andmete sidumisega. Andmete ristkasutuse ja andmevahetuse arendamisel on oluline tervise infosüsteemi arendamine, sest sealne andmestik inimese terviseseisundi kohta on nii töövõime hindamise kui puude hindamise aluseks. Teenust rahastatakse ESF-i TAT „Töövõime süsteemi toetavad tegevused“ vahenditest. Teenuse kuluks 2018. aastal on planeeritud 100 000 eurot.

Töövõimereformi sihtrühma töövõimelisuse tõstmine ja nende töötamise soodustamine (SoM)

Töövõimereformi sihtrühmale abivahendite teenuse ja tõlketeenuse arendamine ning teenuse korraldamine. Teenust rahastatakse ESF-i TAT „Töövõimereformi sihtrühma töövõimelisuse tõstmine ja nende töötamise soodustamine“ vahenditest. Teenuse kuluks 2018. aastal on planeeritud 44 000 eurot.

Tööturuteenuste osutamine töövõimereformi sihtrühmale (SoM)

Vähenenud töövõimega inimestele pakutakse tööturuteenuseid, mille eesmärk on vähenenud töövõimega inimeste tööturule aitamine ja seal püsimise toetamine või inimeste olemasoleva töövõime säilitamine ja parandamine. Teenust rahastatakse ESF-i TAT „Tööturuteenuste osutamine töövõimereformi sihtrühmale“ vahenditest. Teenuse kuluks 2018. aastal on planeeritud 27 148 000 eurot.

Töövõimetoetuse maksmine (SoM)

Ministeerium maksab töövõimetoetuse seaduse alusel sihtotstarbelise eraldise Eesti Töötukassale. Töötukassa maksab osalise või puuduva töövõimega inimestele töövõimetoetust. Töövõimetoetuse eelarve 2018. aastal on 179 426 000 eurot.

Töövõimetuspensionäride ja osalise või puuduva töövõimega töötavate isikute eest sotsiaalmaksu maksmine (SoM)

Ministeerium maksab sihtotstarbelise eraldise Eesti Töötukassale. Töötukassa hüvitab kehtestatud kuumääralt sotsiaalmaksu äriühingule, mittetulundusühingule, sihtasutusele või füüsilisest isikust ettevõtjale töötaja eest, kes saab töövõimetuspensioni (sotsiaalmaksuseadus § 6 lg 1 p 5). Teenuse kuluks 2018. aastal on planeeritud 37 001 000 eurot.

Tööalase rehabilitatsiooni teenus (Astangu KRK)

Teenuse eesmärk on toetada inimese valmisolekut töötada, samuti töö leidmist ja säilitamist. Teenuse kuluks 2018. aastal on planeeritud 171 000 eurot.

Kuulmispuudega inimestele suunatud tõlketeenuste arendamine ja pakkumine (Astangu KRK)

Teenuse eesmärk on anda Sotsiaalministeeriumile ja kohalikele omavalitsustele sisendit poliitika kujundamiseks ja teenuste korraldamiseks viipekeeletõlketeenuse ja kirjututõlketeenuste kättesaadavuse suurendamiseks ning toetada teenusepakkujaid teenuste arendamisel. Teenuse eelarve 2018. aastal on 114 000 eurot, millest 61 000 eurot rahastatakse ESF-i TAT „Töövõimereformi sihtrühma töövõimelisuse tõstmine ja nende töötamise soodustamine“ vahenditest.

# **Programmi juhtimiskorraldus**

Tööturuprogrammi elluviimist ja seiret koordineerib heaolu arengukava 2016–2023 juhtkomisjon, mille ülesanneteks on:

* juhtida arengukava ja programmide elluviimist;
* teha programmi koostamisel ettepanekuid;
* osaleda programmi tulemusaruande hindamisel;
* täita EL-i ühtekuuluvuspoliitika perioodi 2014–2020 rakenduskava[[17]](#footnote-17) prioriteetse suuna nr 2 „Sotsiaalse kaasatuse suurendamine“ ja prioriteetse suuna nr 3 „Tööturule juurdepääsu parandamine ja tööturult väljalangemise ennetamine“ järgmiste meetmete[[18]](#footnote-18) valdkondliku komisjoni[[19]](#footnote-19) ülesandeid:
  + lapsehoiu ja puudega laste hoolekandeteenuste arendamine hoolduskoormuse vähendamiseks;
  + tööturul osalemist toetavad hoolekandeteenused;
  + hoolekande taristu arendamine, keskkonna kohandamine puudega inimeste vajadustele vastavaks;
  + töövõime toetamise skeemi loomine ja juurutamine;
  + tööturuteenused tagamaks paremaid võimalusi hõives osalemiseks[[20]](#footnote-20).

Programmi eelnõu esitatakse hiljemalt iga aasta 15. veebruaril heaolu arengukava juhtkomisjonile arutamiseks. Valdkonna eest vastutav minister esitab programmi eelnõu Rahandusministeeriumile riigi eelarvestrateegia koostamiseks hiljemalt iga aasta 1. märtsil strateegilise juhtimise infosüsteemis (SJIS). Programmi eelnõu avalikustatakse pärast riigieelarve eelnõu Vabariigi Valitsusele esitamist (hiljemalt 1. oktoobril) Sotsiaalministeeriumi kodulehel. Programmi kinnitab valdkonna eest vastutav minister pärast riigieelarve seaduse vastuvõtmist ning Sotsiaalministeerium avalikustab selle ministeeriumi kodulehel 15 tööpäeva jooksul riigieelarve Riigikogus vastuvõtmisest arvates.

Programmi seire toimub vähemalt kord poolaastas (jaanuaris ja augustis). Sotsiaalministeerium koostab igal aastal programmi rakendamise kohta tulemusaruande. Programmi täitmise esialgne tulemusaruanne esitatakse hiljemalt iga aasta 15. veebruaril heaolu arengukava juhtkomisjonile arutamiseks. Valdkonna eest vastutav minister esitab selle valdkonna arengukava tulemusaruande koosseisus Rahandusministeeriumile riigi eelarvestrateegia koostamiseks hiljemalt iga aasta 1. märtsil. Valdkonna arengukava tulemusaruanne esitatakse Vabariigi Valitsusele kinnitamiseks igal aastal hiljemalt 30. aprilliks.

Tööturuprogrammi programmijuht on Sotsiaalministeeriumi tööala asekantsler. Programmijuhi ülesandeks on programmi koostamise ja uuendamise eestvedamine, elluviimise ja seire koordineerimine, programmi ja tulemusvaldkonna arengukava vahelise sidususe tagamine ning infovahetuse korraldamine ja komisjoni kaasamine.

Juhtkomisjoni teenindab tehniliselt Sotsiaalministeeriumi strateegia ja eelarve osakond.

# **Programmi rahastamiskava**

Rahastamiskava koostamisel lähtutakse riigieelarve seadusest ja selle rakendusaktidest. Rahastamiskava sisaldab kõiki allikaid (sh välisvahendeid). Programmi rahastamiskava esitatakse riigieelarve infosüsteemis (REIS) ja terviklikkuse huvides programmi lisas 1.

1. Heaolu arengukava 2016–2023 <http://www.sm.ee/et/heaolu-arengukava-2016-2023> [↑](#footnote-ref-1)
2. Mõõdik näitab tööjõu osatähtsust tööealises rahvastikus ehk seda, kui suur osa rahvastikust on tööturul aktiivne. Tööjõu moodustavad töötajad ja töötud. Töötud on need, kes on tööta, otsivad aktiivselt tööd ja on võimelised kahe nädala jooksul tööle asuma. Mõõdiku sihttaset on võrreldes heaolu arengukavaga aastateks 2016–2023 korrigeeritud, arengukavva viiakse muudatus koos selle 2016. a aruande menetlusega Vabariigi Valitsuses. [↑](#footnote-ref-2)
3. Investeeringute eelarve kajastatakse programmi, meetme ja tegevuse tasemel. Programmide teenuste hinnas sisaldub põhivara kulum. Teenuse hindades kajastatakse amortisatsioonikulu seetõttu, et kanda investeering kuluks soetatava põhivara kasuliku eluea jooksul.  Põhivara kulum kajastatakse programmi, meetme ja tegevuse tasemel mitterahalistes kuludes. [↑](#footnote-ref-3)
4. Statistikaameti tööjõu-uuringu andmetel. [↑](#footnote-ref-4)
5. Konkurentsivõime kavas “Eesti 2020” seatud eesmärk <https://riigikantselei.ee/et/konkurentsivoime-kava-eesti-2020> [↑](#footnote-ref-5)
6. Statistikaameti andmetel. [↑](#footnote-ref-6)
7. Töövõimereformi finantsmudeli arvutused, 2017. aasta kevadversioon, mudeli autor Rakendusuuringute Keskus Centar. [↑](#footnote-ref-7)
8. Konjunktuuriinstituut, Konjunktuur nr 200. Eesti majanduse üldolukorda iseloomustav ülevaade, mis kätkeb lõppenud kvartali ja eelseisva 6 kuu prognoosi ning baseerub Eesti juhtivate majandusekspertide koondprognoosile. [↑](#footnote-ref-8)
9. [Eesti tööe](http://www.sm.ee/sites/default/files/content-editors/Ministeerium_kontaktid/Uuringu_ja_analuusid/eesti_tooelu_uuring_2015.pdf)[l](http://www.sm.ee/sites/default/files/content-editors/Ministeerium_kontaktid/Uuringu_ja_analuusid/eesti_tooelu_uuring_2015.pdf)[u-uuring 2015; Tallinn: Sotsiaalministeeriumi toimetis nr 1/2017](http://www.sm.ee/sites/default/files/content-editors/Ministeerium_kontaktid/Uuringu_ja_analuusid/eesti_tooelu_uuring_2015.pdf) [↑](#footnote-ref-9)
10. Indikaator näitab tööga hõivatud inimeste osatähtsust 55–64-aastases rahvastikus. [↑](#footnote-ref-10)
11. Näitab töötute osatähtsust tööjõus 15–24-aastaste vanuserühmas. [↑](#footnote-ref-11)
12. Pikaajalise töötuse määr näitab pikaajaliste töötute osatähtsust tööjõust (15–74-aastased). Pikaajalisteks töötuteks loetakse töötuid, kes on tööd otsinud 12 kuud või kauem. [↑](#footnote-ref-12)
13. Näitab tööga hõivatute osatähtsust rahvuseti 15–74-aastaste seas. [↑](#footnote-ref-13)
14. Näitab mitu korda on teisest rahvusest elanike töötuse määr kõrgem eesti rahvusest elanike töötuse määrast. [↑](#footnote-ref-14)
15. Näitab tööga hõivatute osatähtsust vähenenud töövõimega inimeste vastavas vanuserühmas. Vähenenud töövõimega inimesteks loetakse püsiva töövõimekaoga 10–100% ning osalise või puuduva töövõimega inimesi. [↑](#footnote-ref-15)
16. Näitab töökeskkonnapoliitika tulemuslikkust, kui tööõnnetustega seotud haiguspäevade arv väheneb, viitab see raskete tööõnnetuste arvu vähenemisele ning kaudselt töökeskkonna paranemisele.= [↑](#footnote-ref-16)
17. Ühtekuuluvuspoliitika fondide rakenduskava <http://www.struktuurifondid.ee/rakenduskava/> [↑](#footnote-ref-17)
18. Ühtekuuluvuspoliitika Fondide rakenduskava meetmete nimekiri koos jõustunud õigusaktide ja seletuskirjadega <http://www.struktuurifondid.ee/struktuuritoetuse-seaduse-meetmepohised-oigusaktid-2/> [↑](#footnote-ref-18)
19. Perioodi 2014–2020 struktuuritoetuse seadus <https://www.riigiteataja.ee/akt/121062014001> [↑](#footnote-ref-19)
20. Meetmepõhised õigusaktid <http://www.struktuurifondid.ee/et/oigusaktid/meetmepohised/2014-2020> [↑](#footnote-ref-20)